Bod bə́sə̄ yā ńnam bâyi syé naa bâdzəb bɔ́, nálā wayi bɔ́ naa bə́ wum ámōs māyi kúlī dúmá dáma á ngə́ə́ŋ, Ǹtondôbə Zambá énye a kɔ́bɔ. 14Bâyi sal é bod ésīé yáyi bɔ̌ hə nâ bâwulu á ńnam ǹnam, nə́ bâkə bâdzəb ébá bə́ ngálígī á sí, ású yə̄ nâ bə́ fúbu dzɔ. Bâyi kái ńdzə́ŋán á mvús ngɔn zamgbál. 15Á bod bə́tē bâyi lodan á ńnam, ngə́ ḿbɔ̄g ā yén bivɛ̌s bí bod, a yi tə́lē ákɔ̄g á mgbág, a kələ kwí anə́ bádzəb byá á Ndoŋ Miǹkundǎ miǹkunda mí God. 16Bâyi bēn tə́lē ńgūmā tísɔn dzwé nâ Hamona –Miǹkundǎ miǹkunda- a kə́lə́ fə kwí anə́ báman fubu ǹnam. 17Vógóló, ǎ mɔ̂n mod, éyə Ǹtondôbə Zambá ā kɔ́bɔ̄ ná: Kadá ánɔ́n kán ésə ai tsíd yā məfan nâ: Tógán, zǎn kóan bə́vóm bə́sə mǐ nə́ á ngɔ́dɔ́, ású mə̄túnuŋǎ yā māyi mína və́, bod mə́túnuŋa á miǹkǒl yā Ísraɛ̂l, eyɔ̌ŋ tē myáyi dí miǹson, mǐ nyâ məkǐ. 18Myâyi dí miǹsǒn bəzingí, mǐ nyâ məkǐ bitɔŋ míńtómbā yā sí; bə́sə bə́ nə ai bə́yóm míńtómbá, ai bɔ́n míńtómbá, ai bitud bí kábad, ai bə́yóm bə́ nyǎg yā Bashân. 19Myâyi fídǎn mə̄vɔ́ŋ, mǐ dzyé, myâyi nyú məkǐ mǐ ngasɔ́g, á mə̄túnuŋǎ yā māvə́ mínā. 20Myǎyi dzyé á tə́bə́le wama, ai bikabilí ai tsíd mə́nyáŋ, ai é tsíd yáwóge ai bod bítá bə́sə, Ǹtondôbə Zambá énye a kɔ́bɔ. 21Mayi kúlī məyɔŋ dúmá dáma eyɔ̌ŋ te məyɔŋ mə́sə̄ máyi yén ńtōl wáma, éyɔŋ mǎyi wá dzāla, ai wɔ́ wáma éyɔŋ mǎyī bɔ́ bími. 22Eyɔ̌ŋ te ayɔŋ Ísraɛ̂l láyi yə̌m naa, mǎ mə̄ nə́ Ńtondôbə Zambá wōē, a tádígi amǒs tē ai á ńnomó étɔ̄á.